b'\n_START_ARTICLE_\nTone Per\xc4\x8di\xc4\x8d\n_START_SECTION_\n\xc5\xbdivljenje\n_START_PARAGRAPH_\nNa ljubljanski Filozofski fakulteti je \xc5\xa1tudiral franco\xc5\xa1\xc4\x8dino in italijan\xc5\xa1\xc4\x8dino ter nato tam \xc5\xa1e magistriral iz italijanske knji\xc5\xbeevnosti iz recepcije Danteja v slovenski knji\xc5\xbeevnosti. Najprej je bil lektor slovenskega jezika na univerzah v tujini \xe2\x80\x93 v Leipzigu, Berlinu, Nottinghamu in v Parizu. Od leta 1987 je zaposlen kot vodja knji\xc5\xbenice Fakultete za organizacijske vede v Kranju.\n_START_SECTION_\nDelo\n_START_PARAGRAPH_\nNjegov pisateljski opus obsega novele, \xc4\x8drtice in romane. V prvencu, zbirki \xc4\x8drtic in novel Pot v nestalnost, je uvedel razpad vzro\xc4\x8dno povezane zgodbe, \xc5\xbeanrski in slogovni sinkretizem ter nedolo\xc4\x8den status pripovedovalca. Roman Izganjalec hudi\xc4\x8da je bli\xc5\xbeje postmodernizmu. Tu v ospredje postavlja bivanjsko negotovost \xc4\x8dloveka, ki dvomi o resni\xc4\x8dnosti sveta. Tematizira politi\xc4\x8dni totalitarizem, judovstvo in prostozidarstvo, v slogu se \xc4\x8duti vpliv Franza Kafke. Antiutopi\xc4\x8dni roman Harmagedon obravnava novej\xc5\xa1o slovensko zgodovino na satiri\xc4\x8den na\xc4\x8din, bli\xc5\xbeji tradicionalnemu slogu. Zbirka novel In ti bo\xc5\xa1 meni pono\xc4\x8di trkal na vrata prepleta temo politi\xc4\x8dnega nasilja z dokumentarno realnostjo in fikcijo. _NEWLINE_Tone Per\xc4\x8di\xc4\x8d prevaja besedila iz italijan\xc5\xa1\xc4\x8dine, franco\xc5\xa1\xc4\x8dine, portugal\xc5\xa1\xc4\x8dine, angle\xc5\xa1\xc4\x8dine in nem\xc5\xa1\xc4\x8dine.'